Vážený pán docent,

veľmi pekne Vám ďakujem za čas, ktorý ste mi venoval, ako aj otvorenú, korektnú a plne profesionálnu diskusiu. Z nej podľa mojej mienky vyplynulo niekoľko záverov oboch strán:

***Všeobecná zdravotná poisťovňa:***

o   plne rešpektuje odbornú autoritu hlavného odborníka MZ SR pre diabetológiu, poruchy látkovej premeny a výživy ako aj Slovenskej diabetologickej spoločnosti ako reprezentantov relevantnej odbornej obce segmentu, na ktorých sa vždy ako na partnerov bude obracať s odbornými otázkami týkajúcimi sa zazmluvňovania diabetologickej zdravotnej starostlivosti a s tým súvisiacich ďalších odborných otázok;

o   vo veci budovania siete ambulancií diabetológov pre dospelých (050) nastavujúcich pacientov na inzulínovú pumpu bude v odborných otázkach naďalej vychádzať z názorov takto definovanej odbornej obce a rešpektovať jej odborné stanoviská;

o   aj naďalej bude považovať odbornú diabetologickú verejnosť za svojho partnera aj pri vytváraní podmienok pre profesionálnu zdravotnú starostlivosť o diabetikov a pri systematickej úprave zmluvných vzťahov rešpektujúcich vývoj v danej oblasti;

o   uvíta systematickú aktivitu hlavného odborníka a odbornej spoločnosti v periodických diskusiách a návrhoch smerujúcich k zlepšeniu vzájomnej spolupráce, ktorej výsledkom bude kvalitnejšia zdravotná starostlivosť o diabetikov využívajúca najnovšie poznatky z oblasti technológií, liečebných postupov aj liekov;

o   akceptuje názor hlavného odborníka a odbornej spoločnosti tlmočený telefonicky pánom doc. Schrönerom k otázke politiky a podmienok zazmluvňovania a vytvárania siete diabetologických ambulancií pre dospelých oprávnených nastavovať diabetikov na liečbu inzulínovou pumpou, teda odbornú garanciu profesionálnej spôsobilosti každého atestovaného diabetológa nastaviť pacienta na inzulínovú pumpu, kvalifikovane interpretovať výsledky CGM ako podkladu pre prípadnú úpravu liečby pacienta na pumpe;

o   naďalej požaduje, aby lekár nastavujúci diabetika na inzulínovú pumpu mal písomné osvedčenie jej výrobcu (nie staršie ako 2 roky), ktoré je garanciou výrobcu pumpy, že daný lekár dostatočne pozná predmetný produkt a jeho vlastnosti a je schopný diabetika na danú pumpu bezpečne nastaviť;

o   pre diabetologické ambulancie starajúce sa o dospelých diabetikov, svojich poistencov, pripravuje dodatky k platným zmluvám, v ktorých ambulanciám bez zmluvy na výkony nastavovania diabetika na inzulínovú pumpu zazmluvní výkony následnej zdravotnej starostlivosti (sťahovanie a vyhodnocovanie dát zo CGM, kontrola nastavenia inzulínovej pumpy, úprava liečby).

***Za hlavného odborníka a SDS:***

o   odborná diabetologická verejnosť chce aj naďalej pokračovať v rozširovaní siete diabetologických ambulancií oprávnených nastavovať pacienta na liečbu inzulínovou pumpou so zazmluvnením spektra príslušných výkonov každej takejto ambulancii;

o   za racionálne považuje sprístupniť túto formu liečby každej ambulancii/lekárovi, ktorý o tento typ zdravotnej starostlivosti prejaví záujem;

o   vzhľadom k náplni odbornej atestačnej skúšky považuje jej úspešné absolvovanie za dostatočnú kvalifikáciu diabetológa vo veci jeho odbornej spôsobilosti nastaviť pacienta na inzulínovú pumpu, kvalifikovane vyhodnocovať jeho záznamy glykemických profilov a v zmysle z nich plynúcich medicínskych záverov adekvátne upravovať liečbu v prípade, že si to pacientove výsledky vyžadujú;

o   súhlasí  s požiadavkou VšZP podmieniť zazmluvnenie výkonov súvisiacich s ambulantným nastavovaním diabetikov na inzulínovú pumpu certifikátmi ich výrobcov vystavenými na meno lekára garantujúcimi, že výrobca pumpy ručí za kvalitu a bezpečnosť nastavenia diabetika na pumpu jeho výroby daným špecialistom;

o   hlavný odborník v spolupráci s Výborom SDS sformuluje návrh textu do Limitných tabuliek Kategorizačného zoznamu zdravotníckych pomôcok, ktorý bude definovať diabetologickú ambulanciu oprávnenú nastavovať dospelého diabetika na inzulínovú pumpu.

Vážený pán docent,

v prípade, že s daným textom súhlasíte, zdvorilo Vás žiadam aj o informovanie Výboru SDS o jeho obsahu.

S úctou a priateľským pozdravom

*Ing. Vladimír Heriban, PhD., MBA, MSc.*

*oddelenie metodiky revíznych činností*